РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2 /169 -13

09. мај 2013. године

Б е о г р а д

З А П И С Н И К

са Дванаесте седнице Одбора за дијаспору и Србе у региону

У среду, 08. маја 2013. године, у просторијама Дома Народне скупштине, у сали 1. са почетком у 10,30 часова, одржана је дванаеста седница Одбора за дијаспору и Србе у региону.

Седници Одбора присуствовало је девет народних посланика, чланова и заменика чланова Одбора: Александар Чотрић, председник; Александра Ђуровић, заменик председника; Небојша Берић, заменик члана; проф. др Марко Атлагић, члан; Миодраг Линта, члан; Миодраг Стојковић, члан; Милан Лапчевић, члан; Ана Новковић, члан и Милорад Стошић, члан.

Оправдано одсутни: Јанко Веселиновић, члан; Радослав Миловановић, члан; Зоран Анђелковић, члан; др Дијана Вукомановић, члан; Петар Петковић, члан; Невена Стојановић, члан и Сања Јефић Бранковић, члан.

Седницом је председавао председник Одбора за дијаспору и Србе у региону Александар Чотрић, који је на почетку седнице констатовао кворум, што је потврђено кроз електронски систем и на његов предлог усвојен је следећи:

**Д н е в н и р е д**

-Усвајање записника са једанаесте седнице Одбора

1.Разматрање позива Савеза Срба у Румунији за учешће на скупу у Темишвару за период од 23. до 25. маја 2013. године

2.Одлука о одржавању јавног слушања

3.Разно

По усвајању дневног реда, председник Одбора Александар Чотрић, с обзиром да је благовремено достављен записник са претходне седнице члановима и заменицима чланова на увид, ставио на гласање усвајање записника са једанаесте седнице Одбора, приликом чега је једногласно усвојен.

Поводом прве тачке дневног реда, председник Одбора је подсетио на важност скупа, који организује Савез Срба у Румунији, да ће се том приликом срести српски посланици и представници из земаља региона и Европе и да је тема“Положај и представљање Срба у парламентитма и владама земаља региона и Европе“. Присутни су се сложили да је од изузетне важности да се одреди делегација Одбора која би учествовала на скупу у Темишвару. Једногласно је усвојен предлог да делегацију Одбора која ће боравити у Темишвару у периоду од 23. до 25. маја 2013. године чине следећи народни посланици: проф. др Марко Атлагић, Ана Новковић и Миодраг Линта.

Поводом друге тачке дневног реда, ау складу са чланом 83. и 84. Пословника Народне скупштине, Одбор је донео Одлуку о организовању јавног слушања на тему : ***„ Србија и дијаспора – како унапредити сарадњу****“.*  Јавно слушање биће одржано уз подршку Канцеларије Владе Републике Србије за сарадњу са дијаспором и Србима у региону и УНДП заједно са швајцарском агенцијом донатором организовања јавних слушања **у четвртак,** **23. маја 2013. године у Малој сали Дома Народне скупштине, Трг Николе Пашића 13, са почетком у 12,00 часова.** Председнику Народне скуппштине ће бити упућен позив да отвори и поздрави скуп и подржи активност Одбора у вези са овом темом. За учеснике Јавног слушања планирају се: Спољнополитички саветник у Кабинету Председника Републике, представник Кабинета Премијера, представник Програма Уједињених нација за развој УНДП , министри, односно представници које они одреде из следећих министарстава: Министарства спољних послова, Министарства унутрашњих послова, Министарства финансија и привреде, Министарства културе и информисања, Министарства просвете, науке и технолошког развоја, Министарства регионалног развоја и локалне самоуправе, Министарства пољопривреде, шумарства и водопривреде, Министарства саобраћаја, Министарства енергетике, развоја и заштите животне средине, Министарства грађевинарства и урбанизма, Министарства природних ресурса, рударства и просторног планирања, затим представници Привредне коморе Србије, Агенције за страна улагања и промоцију извоза, Сталне конференције градова и општина, градоначелници градова: Београда, Ниша, Новог Сада и Крагујевца, затим истакнути Срби, односно еминентни стручњаци и привредници српске дијаспоре из САД, Аустралије, Аустрије, Велике Британије, Руске Федерације, Немачке, Шведске, Финске, Француске и Канаде, као и амбасадори ових земаља у Србији. Такође, на јавно слушање се позивају, поред чланова Одбора за дијаспору и Србе у региону, председници посланичих група, председник и чланови Одбора за спољне послове, председник и чланови Одбора за привреду, регионални развој, трговину, туризам и енергетику, као и сви остали заинтересовани народни посланици.

Под тачком разно није било пријављених за реч.

Седница је почела у 10,30, а завршила у 11,00 часова.

СЕКРЕТАР ПРЕДСЕДНИК

-------------------------------------- ----------------------------------

Весна Матић Вукашиновић Александар Чотрић